तेलंगाना : कांग्रेस नेताओं ने दी 30 तक की मोहलत  
कांग्रेस की तेलंगाना संचालन समिति ने हैदराबाद में एक बैठक करने के बाद केंद्रीय नेतृत्व को चेतावनी दी।
आंध्र प्रदेश में सत्तारूढ़ कांग्रेस के तेलंगाना क्षेत्र के नेताओं ने गुरुवार को कहा कि पार्टी का केंद्रीय नेतृत्व यदि राज्य गठन के सम्बंध में इस महीने के अंत तक अनुकूल बयान देने में विफल रहा तो वे 'कड़ा फैसला' लेने के लिए बाध्य होंगे।  कांग्रेस की तेलंगाना संचालन समिति ने यहां एक बैठक करने के बाद केंद्रीय नेतृत्व को चेतावनी दी। संचलन समिति के प्रमुख के. जना रेड्डी सहित राज्य के कम से कम तीन मंत्रियों ने कहा कि यदि अन्य नेता इस्तीफा नहीं देते हैं, फिर भी वे अपना इस्तीफा देने को तैयार हैं।  इनमें से एक के. वेंकट रेड्डी पहले ही धमकी दे चुके हैं कि यदि केंद्र सरकार कोई सकारात्मक निर्णय लेने में विफल रहती है तो वह इस्तीफा देंगे तथा दो अक्टूबर से आमरण अनशन शुरू करेंगे।  विधायक जी. वेंकटरमन्ना रेड्डी ने संवाददातओं से कहा कि तेलंगाना क्षेत्र के कांग्रेस नेताओं ने 26 सितम्बर को दिल्ली जाकर पार्टी के केंद्रीय नेतृत्व से मिलने का निर्णय लिया है। उन्होंने कहा, "आलाकमान को तुरंत अनुकूल निर्णय लेना चाहिए, इसमें उसके विफल रहने पर हम कोई कड़ा फैसला लेने के लिए बाध्य होंगे।"  संचालन समिति ने तेलंगाना क्षेत्र में चल रहे 'जन हड़ताल' को समर्थन देने के लि शुक्रवार को तेलंगाना शहीद स्मारक से लेकर राज्य सचिवालय तक रैली निकालने का भी फैसला लिया है।  इसी मुद्दे पर जुलाई में इस्तीफा पेश कर चुके सांसदों ने चेताया कि वे इस महीने के अंत तक प्रतीक्षा करेंगे। यदि केंद्र सरकार कोई घोषणा नहीं करती है तो वे इस्तीफा स्वीकार करने के लिए दबाव डालेंगे।